title: 2009/207/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/134

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006
   (2009/207/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006, μαζί με τις απαντήσεις του Κέντρου (2),
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για την ίδρυση Ευρωπαϊκού Κέντρου Παρακολούθησης Ναρκωτικών και Τοξικομανίας (4), και ιδίως το άρθρο 15,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0116/2008),

               1.

               χορηγεί απαλλαγή στον διευθυντή του Ευρωπαϊκού Κέντρου Παρακολούθησης Ναρκωτικών και Τοξικομανίας όσον αφορά την εκτέλεση του προϋπολογισμού του Κέντρου για το οικονομικό έτος 2006·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον διευθυντή του Ευρωπαϊκού Κέντρου Παρακολούθησης Ναρκωτικών και Τοξικομανίας, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 261 της 31.10.2007, σ. 67.

      (2)  ΕΕ C 309 της 19.12.2007, σ. 128.

      (3)  ΕΕ L 248 της 16.9.2002, σ. 1.

      (4)  ΕΕ L 376 της 27.12.2006, σ. 1.

      (5)  ΕΕ L 357 της 31.12.2002, σ. 72.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/135

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2006, μαζί με τις απαντήσεις του Κέντρου (2),
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για την ίδρυση Ευρωπαϊκού Κέντρου Παρακολούθησης Ναρκωτικών και Τοξικομανίας (4), και κυρίως το άρθρο 15,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0116/2008),

               A.

               λαμβάνοντας υπόψη ότι το Ελεγκτικό Συνέδριο αναφέρει ότι έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2006 και το ότι οι υποκείμενες πράξεις είναι, στο σύνολό τους, νόμιμες και κανονικές,

               B.

               λαμβάνοντας υπόψη ότι στις 24 Απριλίου 2007 το Κοινοβούλιο χορήγησε απαλλαγή στο Διευθυντή του Ευρωπαϊκού Κέντρου Παρακολούθησης Ναρκωτικών και Τοξικομανίας όσον αφορά την εκτέλεση του προϋπολογισμού του Κέντρου για το οικονομικό έτος 2005 (6), στο δε συνοδευτικό ψήφισμα της απόφασης περί απαλλαγής, μεταξύ άλλων:

                           —

                           επισήμαινε ότι οι διοικητικές δαπάνες εμφάνιζαν ποσοστό μεταφορών σχεδόν 40 %· καλούσε το Κέντρο να διαχειριστεί καλύτερα την πολιτική του στον τομέα των προμηθειών, προκειμένου να αποφεύγονται οι μεταφορές πιστώσεων,

                           —

                           επισήμαινε αδυναμίες στην πρόσληψη προσωπικού και τις διαδικασίες των αποστολών και καλούσε το Κέντρο να εφαρμόζει σωστά τις διαδικασίες αυτές,

                           —

                           επισήμαινε ότι είχαν αποκαλυφθεί παρατυπίες κατά τους ελέγχους των διαδικασιών προμηθειών και ανάθεσης συμβάσεων,

                           —

                           καλούσε το Κέντρο να περιλάβει τα συστήματα απογραφής των πάγιων στοιχείων ενεργητικού στους γενικούς λογαριασμούς δεδομένου ότι χωρίς αξιόπιστο σύστημα επισήμανσης δεν ήταν δυνατόν να εξασφαλιστεί η ανιχνευσιμότητα των καταγραφόμενων στοιχείων ενεργητικού·

   Γενικές παρατηρήσεις που αφορούν οριζόντια ζητήματα των οργανισμών της ΕΕ και έχουν επομένως σημασία και για τη διαδικασία απαλλαγής κάθε επιμέρους οργανισμού

               1.

               επισημαίνει ότι οι προϋπολογισμοί των 24 οργανισμών και άλλων δορυφορικών υπηρεσιών που ελέγχθηκαν από το Ελεγκτικό Συνέδριο ανήλθαν συνολικά σε 1 080 500 000 ευρώ το 2006 [με υψηλότερο τον προϋπολογισμό της Ευρωπαϊκής Υπηρεσίας για την Ανασυγκρότηση, ύψους 271 εκατ., και χαμηλότερο τον προϋπολογισμό της Ευρωπαϊκής Αστυνομικής Ακαδημίας (CEPOL), ύψους 5 εκατ. ευρώ]·

               2.

               επισημαίνει ότι στο φάσμα των εξωτερικών υπηρεσιών της ΕΕ που υπόκεινται σε έλεγχο και απαλλαγή δεν περιλαμβάνονται τώρα μόνο οι καθιερωμένοι οργανισμοί αλλά και οι εκτελεστικοί οργανισμοί που έχουν συσταθεί για την εκτέλεση ειδικών προγραμμάτων, ενώ στο εγγύς μέλλον θα περιληφθούν επίσης οι κοινές επιχειρήσεις που συστήνονται ως εταιρικές σχέσεις δημόσιου και ιδιωτικού τομέα (κοινές τεχνολογικές πρωτοβουλίες)·

               3.

               παρατηρεί ότι, όσον αφορά το Κοινοβούλιο, ο αριθμός των οργανισμών που υπόκεινται στη διαδικασία απαλλαγής έχει εξελιχθεί ως εξής: οικονομικό έτος 2000: 8 οργανισμοί, 2001: 10 οργανισμοί, 2002: 11 οργανισμοί, 2003: 14 οργανισμοί, 2004: 14 οργανισμοί, 2005: 16 οργανισμοί, 2006: 20 κανονιστικοί και 2 εκτελεστικοί οργανισμοί (χωρίς να συμπεριλαμβάνονται οι 2 οργανισμοί που ελέγχονται από το Ελεγκτικό Συνέδριο αλλά υπόκεινται σε εσωτερική διαδικασία απαλλαγής)·

               4.

               συμπεραίνει, επομένως, ότι η διαδικασία λογιστικού ελέγχου/απαλλαγής έχει καταστεί επαχθής και δυσανάλογη για το σχετικό μέγεθος των προϋπολογισμών των οργανισμών και των αποκεντρωμένων υπηρεσιών· αναθέτει στην αρμόδια επιτροπή του να αναλάβει εκτενή αναθεώρηση της διαδικασίας απαλλαγής για τους οργανισμούς και τις αποκεντρωμένες υπηρεσίες, προκειμένου να αναπτύξει απλούστερη και ορθολογικότερη προσέγγιση, λαμβανομένου υπόψη του διαρκώς αυξανομένου αριθμού των οργανισμών για καθέναν από τους οποίους θα απαιτείται ξεχωριστή έκθεση απαλλαγής τα προσεχή έτη·

         Βασικοί προβληματισμοί

               5.

               ζητεί από την Επιτροπή, πριν από τη σύσταση νέου οργανισμού ή την αναμόρφωση υπάρχοντος, να παρέχει σαφείς πληροφορίες σχετικά με τα εξής: τύπος οργανισμού, στόχοι του οργανισμού, εσωτερική διοικητική διάρθρωση, προϊόντα, υπηρεσίες, βασικές διαδικασίες, ομάδα στόχου, πελάτες και ενδιαφερόμενα μέρη του οργανισμού, επίσημη σχέση με εξωτερικούς παράγοντες, δημοσιονομική αρμοδιότητα, δημοσιονομικός προγραμματισμός, πολιτική για το προσωπικό και στελέχωση·

               6.

               ζητεί, κάθε οργανισμός να διοικείται στη βάση ετήσιας συμφωνίας απόδοσης που να διατυπώνεται από τον οργανισμό και την αρμόδια ΓΔ και να περιλαμβάνει τους κύριους στόχους για το επόμενο έτος, δημοσιονομικό πλαίσιο και σαφείς δείκτες για τη μέτρηση της απόδοσης·

               7.

               ζητεί να ελέγχεται η απόδοση των οργανισμών σε τακτική βάση (και κατά περίπτωση) από το Ελεγκτικό Συνέδριο ή άλλο, ανεξάρτητο οργανισμό ελέγχου· θεωρεί ότι τούτο δεν θα πρέπει να περιορίζεται στα καθιερωμένα στοιχεία της δημοσιονομικής διαχείρισης και της χρηστής διαχείρισης του δημόσιου χρήματος, αλλά να περιλαμβάνουν επίσης τη διοικητική αποτελεσματικότητα και απόδοση και να προβλέπουν βαθμολογία για τη δημοσιονομική διαχείριση κάθε οργανισμού·

               8.

               πιστεύει ότι στην περίπτωση των οργανισμών που υπερτιμούν συστηματικά τις δημοσιονομικές τους ανάγκες, η τεχνική κατ’ αποκοπή μείωση πρέπει να γίνεται με βάση τις κενές θέσεις· θεωρεί ότι τούτο θα οδηγήσει μακροπρόθεσμα στη μείωση των εσόδων με ειδικό προορισμό για τους οργανισμούς, συνακόλουθα δε στη μείωση του διοικητικού κόστους·

               9.

               επισημαίνει ότι αποτελεί σοβαρό πρόβλημα το γεγονός ότι πολλοί οργανισμοί επικρίνονται διότι δεν τηρούν τους κανόνες των δημοσίων προμηθειών, τον δημοσιονομικό κανονισμό, τον κανονισμό υπηρεσιακής κατάστασης κ.λπ.· θεωρεί ότι κύριος λόγος για αυτό είναι το γεγονός ότι οι περισσότεροι κανονισμοί και ο δημοσιονομικός κανονισμός έχουν σχεδιαστεί για τα μεγαλύτερα θεσμικά όργανα και οι περισσότεροι μικροί οργανισμοί δεν διαθέτουν την κρίσιμη μάζα για να μπορούν να αντεπεξέλθουν σ’ αυτές τις κανονιστικές απαιτήσεις· ζητεί, κατά συνέπεια, από την Επιτροπή, να αναζητήσει γρήγορα λύση με σκοπό την αύξηση της αποτελεσματικότητας, μέσω της συγκέντρωσης των διοικητικών καθηκόντων των διαφόρων οργανισμών προκειμένου να επιτευχθεί η κρίσιμη αυτή μάζα (λαμβάνοντας υπόψη τις απαιτούμενες τροποποιήσεις των βασικών κανονισμών που διέπουν τους οργανισμούς και τη δημοσιονομική τους ανεξαρτησία), ή να καταρτίσει επειγόντως ειδικούς κανόνες για τους οργανισμούς (ιδίως κανόνες εκτέλεσης για τους οργανισμούς) που να καθιστούν δυνατή την πλήρη συμμόρφωσή τους·

               10.

               επιμένει ότι η Επιτροπή θα πρέπει, κατά την κατάρτιση του προσχεδίου προϋπολογισμού, να λαμβάνει υπόψη τα αποτελέσματα της εκτέλεσης του προϋπολογισμού από τους επιμέρους οργανισμούς κατά τα προηγούμενα έτη, και ιδίως το έτος ν-1, και να αναθεωρεί αντίστοιχα τον προϋπολογισμό που ζητεί ο συγκεκριμένος οργανισμός· καλεί την αρμόδια επιτροπή του να τηρεί την ανωτέρω αναθεώρηση και, αν δεν το έχει πράξει η Επιτροπή, να αναπροσαρμόζει η ίδια τον συγκεκριμένο προϋπολογισμό σε ρεαλιστικά επίπεδα που να ανταποκρίνονται στις ικανότητες απορρόφησης και εκτέλεσης του αντίστοιχου οργανισμού·

               11.

               υπενθυμίζει την απόφασή του σχετικά με την απαλλαγή για το οικονομικό έτος 2005, στην οποία καλεί την Επιτροπή να υποβάλλει ανά πενταετία μελέτη σχετικά με την προστιθέμενη αξία κάθε υφιστάμενου οργανισμού· καλεί όλα τα αρμόδια θεσμικά όργανα, σε περίπτωση αρνητικής αποτίμησης της προστιθέμενης αξίας ενός αποκεντρωμένου οργανισμού, να λαμβάνουν τα απαιτούμενα μέτρα προβαίνοντας σε αναδιατύπωση της εντολής του συγκεκριμένου οργανισμού ή στο κλείσιμό του· επισημαίνει ότι η Επιτροπή δεν πραγματοποίησε ούτε μία αξιολόγηση το 2007· επιμένει ότι η Επιτροπή θα πρέπει να υποβάλει τουλάχιστον πέντε τέτοιες αξιολογήσεις πριν ληφθεί η απόφαση περί απαλλαγής για το οικονομικό έτος 2007, αρχίζοντας από τους παλαιότερους οργανισμούς·

               12.

               θεωρεί ότι οι συστάσεις του Ελεγκτικού Συνεδρίου θα πρέπει να τεθούν αμέσως σε εφαρμογή, το δε ύψος των επιχορηγήσεων που καταβάλλονται στους οργανισμούς να προσαρμοστεί στις πραγματικές τους ταμειακές ανάγκες· θεωρεί, ακόμη, ότι οι τροπολογίες στον γενικό δημοσιονομικό κανονισμό θα πρέπει να ενσωματωθούν στο δημοσιονομικό κανονισμό πλαίσιο κάθε οργανισμού και τους διάφορους ειδικούς δημοσιονομικούς κανονισμούς·

         Παρουσίαση των στοιχείων στις εκθέσεις

               13.

               επισημαίνει ότι δεν υπάρχει καθιερωμένη προσέγγιση μεταξύ των οργανισμών όσον αφορά την παρουσίαση των δραστηριοτήτων τους κατά το συγκεκριμένο οικονομικό έτος, των λογαριασμών τους και των εκθέσεών τους για τη δημοσιονομική και τη χρηματοοικονομική διαχείριση, ούτε για το αν θα πρέπει να υποβληθεί από το διευθυντή του οργανισμού δήλωση αξιοπιστίας· παρατηρεί ότι δεν κάνουν όλοι οι οργανισμοί σαφή διάκριση μεταξύ α) της παρουσίασης του έργου του οργανισμού στο κοινό και β) της υποβολής τεχνικής έκθεσης για τη δημοσιονομική και τη χρηματοοικονομική διαχείριση·

               14.

               επισημαίνει ότι, μολονότι οι πάγιες οδηγίες της Επιτροπής σχετικά με την κατάρτιση των εκθέσεων δραστηριότητας δεν προβλέπουν ρητώς την κατάρτιση δήλωσης αξιοπιστίας από τον οργανισμό, πολλοί διευθυντές το έχουν πράξει για το 2006, ένας δε από αυτούς περιέλαβε και μια σημαντική επιφύλαξη·

               15.

               υπενθυμίζει ότι με την παράγραφο 25 του ψηφίσματός του της 12ης Απριλίου 2005 (7) καλεί τους διευθυντές των Υπηρεσιών να επισυνάπτουν στο εξής στην ετήσια έκθεση δραστηριοτήτων τους, η οποία υποβάλλεται μαζί με τα οικονομικά και διαχειριστικά στοιχεία, δήλωση αξιοπιστίας όσον αφορά τη νομιμότητα και κανονικότητα των πράξεων, παρόμοια με τις δηλώσεις που υποβάλλουν σήμερα οι γενικοί διευθυντές της Επιτροπής·

               16.

               ζητεί από την Επιτροπή να τροποποιήσει ανάλογα τις πάγιες οδηγίες της προς τους οργανισμούς·

               17.

               προτείνει, επιπλέον, η Επιτροπή να συνεργαστεί με τους οργανισμούς για την ανάπτυξη εναρμονισμένου προτύπου για όλους τους οργανισμούς και τις αποκεντρωμένες υπηρεσίες κάνοντας σαφή διάκριση μεταξύ:

                           —

                           ετήσιας έκθεσης για τη γενική παρουσίαση των δραστηριοτήτων, του έργου και των επιτευγμάτων του οργανισμού,

                           —

                           δημοσιονομικών δελτίων και έκθεσης σχετικά με την εκτέλεση του προϋπολογισμού,

                           —

                           έκθεσης δραστηριοτήτων στα πρότυπα των εκθέσεων δραστηριοτήτων του Γενικού Διευθυντή της Επιτροπής,

                           —

                           δήλωσης αξιοπιστίας υπογεγραμμένης από το διευθυντή του οργανισμού, συνοδευόμενης από ενδεχόμενες επιφυλάξεις ή παρατηρήσεις στις οποίες θεωρεί σκόπιμο να επιστήσει την προσοχή της αρμόδιας για τον προϋπολογισμό αρχής·

         Τα γενικά πορίσματα του Ελεγκτικού Συνεδρίου

               18.

               επισημαίνει το συμπέρασμα του Ελεγκτικού Συνεδρίου [παράγραφος 10.29 (8) της ετήσιας έκθεσης] ότι η εκταμίευση των επιχορηγήσεων που καταβάλλει η Επιτροπή από τον κοινοτικό προϋπολογισμό, δεν βασίζεται σε επαρκώς αιτιολογημένες εκτιμήσεις των αναγκών των οργανισμών σε μετρητά και ότι αυτό, σε συνδυασμό με τον όγκο των μεταφορών πιστώσεων, οδηγεί τους οργανισμούς στο να τηρούν μεγάλα ταμειακά υπόλοιπα· επισημαίνει, ακόμη, τη σύσταση του Ελεγκτικού Συνεδρίου σχετικά με το ύψος των επιχορηγήσεων που καταβάλλονται στους οργανισμούς και το οποίο πρέπει να αντιστοιχεί στις πραγματικές τους ταμειακές ανάγκες·

               19.

               επισημαίνει ότι, στα τέλη του 2006, 14 οργανισμοί δεν είχαν εφαρμόσει ακόμη το σύστημα λογιστικής ABAC (ετήσια έκθεση, υποσημείωση στην παράγραφο 10.31)·

               20.

               επισημαίνει την παρατήρηση του Ελεγκτικού Συνεδρίου (ετήσια έκθεση, παράγραφος 1.25) σχετικά με τις αυξημένες δαπάνες ορισμένων οργανισμών που καταλόγισαν τα καταβλητέα έξοδα για μη ληφθείσα άδεια· επισημαίνει ότι το Ελεγκτικό Συνέδριο εξέδωσε με επιφυλάξεις τις δηλώσεις αξιοπιστίας του στην περίπτωση τριών οργανισμών [Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), CEPOL και Ευρωπαϊκός Οργανισμός Σιδηροδρόμων] για το οικονομικό έτος 2006 (2005: Cedefop, Ευρωπαϊκή Αρχή για την Ασφάλεια των Τροφίμων, Ευρωπαϊκή Υπηρεσία Ανασυγκρότησης)·

         Εσωτερικός έλεγχος

               21.

               υπενθυμίζει ότι σύμφωνα με το άρθρο 185 παράγραφος 3, του δημοσιονομικού κανονισμού, ο εσωτερικός ελεγκτής της Επιτροπής είναι επίσης εσωτερικός ελεγκτής των κανονιστικών οργανισμών που λαμβάνουν επιδοτήσεις από τον κοινοτικό προϋπολογισμό· επισημαίνει ότι ο εσωτερικός ελεγκτής αναφέρεται στο διοικητικό συμβούλιο και τον διευθυντή κάθε οργανισμού·

               22.

               εφιστά την προσοχή στις ακόλουθες επιφυλάξεις που περιλαμβάνει η ετήσια έκθεση δραστηριοτήτων του εσωτερικού ελεγκτή για το 2006:
               «Ο εσωτερικός ελεγκτής της Επιτροπής δεν είναι σε θέση να εκπληρώσει την υποχρέωσή του βάσει του άρθρου 185 του δημοσιονομικού κανονισμού ως εσωτερικού ελεγκτή των κοινοτικών οργανισμών λόγω έλλειψης προσωπικού»·

               23.

               επισημαίνει, ωστόσο, την παρατήρηση του εσωτερικού ελεγκτή για το 2006 ότι, από το 2007, με πρόσθετο προσωπικό που θα διαθέσει η Επιτροπή στην υπηρεσία εσωτερικού ελέγχου (IAS), όλοι οι εν λειτουργία κανονιστικοί οργανισμοί θα υπόκεινται σε ετήσιο εσωτερικό έλεγχο·

               24.

               επισημαίνει το διαρκώς αυξανόμενο αριθμό κανονιστικών και εκτελεστικών οργανισμών και κοινών επιχειρήσεων που απαιτείται να ελέγχονται από την IAS, σύμφωνα με το άρθρο 185 του δημοσιονομικού κανονισμού· ζητεί από την Επιτροπή να ενημερώσει την αρμόδια επιτροπή του, αν το προσωπικό που θα διατεθεί στην IAS θα επαρκεί για τη διεξαγωγή ετήσιου λογιστικού ελέγχου όλων των οργανισμών τα προσεχή έτη·

               25.

               παρατηρεί ότι, σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002, κάθε οργανισμός υποχρεούται να υποβάλλει κάθε χρόνο στην αρμόδια για τη χορήγηση απαλλαγής αρχή και την Επιτροπή έκθεση του διευθυντή του σχετικά με τον αριθμό και τον τύπο των λογιστικών ελέγχων που έχει διεξαγάγει ο εσωτερικός ελεγκτής, τις συστάσεις που έχουν γίνει και τις ενέργειες που έχουν αναληφθεί σε συνέχεια των συστάσεων αυτών· ζητεί από τους οργανισμούς να αναφέρουν αν τούτο έχει γίνει και αν ναι, με ποιο τρόπο·

               26.

               λαμβάνει υπόψη, σε σχέση με την ικανότητα εσωτερικού ελέγχου, ιδίως σε σχέση με μικρότερους οργανισμούς, την πρόταση που υπέβαλε ο εσωτερικός ελεγκτής ενώπιον της αρμόδιας Επιτροπής του Κοινοβουλίου στις 14 Σεπτεμβρίου 2006, να επιτρέπεται στους μικρότερους οργανισμούς να αναθέτουν εσωτερικούς ελέγχους σε ιδιωτικούς φορείς·

         Αξιολόγηση των οργανισμών

               27.

               υπενθυμίζει την κοινή δήλωση του Κοινοβουλίου, του Συμβουλίου και της Επιτροπής (9), που προέκυψε από τη συνδιαλλαγή ενόψει του Συμβουλίου Ecofin για τον προϋπολογισμό, στις 13 Ιουλίου 2007, με την οποία ζητούνται α) κατάσταση των οργανισμών τους οποίους προτίθεται να αξιολογήσει η Επιτροπή και β) κατάσταση των οργανισμών που έχουν ήδη αξιολογηθεί, συνοδευόμενη από επισκόπηση των βασικών συμπερασμάτων·

         Πειθαρχικές διαδικασίες

               28.

               επισημαίνει ότι, λόγω του μεγέθους τους, οι επιμέρους οργανισμοί δυσκολεύονται να συγκροτήσουν ειδικά πειθαρχικά συμβούλια απαρτιζόμενα από υπαλλήλους κατάλληλου βαθμού, η δε IDOC (υπηρεσία διοικητικής έρευνας και πειθαρχικών μέτρων) της Επιτροπής δεν έχει αρμοδιότητα στους οργανισμούς· καλεί τους οργανισμούς να εξετάσουν τη δυνατότητα συγκρότησης κοινού πειθαρχικού συμβουλίου·

         Σχέδιο διοργανικής συμφωνίας

               29.

               υπενθυμίζει το σχέδιο διοργανικής συμφωνίας σχετικά με το πλαίσιο λειτουργίας των ευρωπαϊκών κανονιστικών οργανισμών που υπέβαλε η Επιτροπή [COM(2005) 59], το οποίο έχει ως στόχο τη δημιουργία οριζόντιου πλαισίου για τη δημιουργία, τη διάρθρωση, τη λειτουργία, την αξιολόγηση και τον έλεγχο των ευρωπαϊκών κανονιστικών οργανισμών· επισημαίνει ότι το σχέδιο συνιστά χρήσιμη πρωτοβουλία στην προσπάθεια εξορθολογισμού της δημιουργίας και της λειτουργίας των οργανισμών· επισημαίνει τη δήλωση που περιλαμβάνεται στη συγκεφαλαιωτική έκθεση της Επιτροπής του 2006 [παράγραφος 3.1, COM(2007) 274], ότι μολονότι δεν υπήρξε πρόοδος στις διαπραγματεύσεις μετά τη δημοσίευση του σχεδίου, η συζήτηση επί της ουσίας επαναλήφθηκε στο Συμβούλιο στο τέλος του 2006· εκφράζει τη λύπη του για το γεγονός ότι δεν στάθηκε δυνατόν να σημειωθεί περαιτέρω πρόοδος προς την κατεύθυνση της θέσπισης της συμφωνίας·

               30.

               εκφράζει στο πλαίσιο αυτό την ικανοποίησή του για τη δέσμευση της Επιτροπής να υποβάλει ανακοίνωση σχετικά με το μέλλον των κανονιστικών οργανισμών μέσα στο 2008·

         Αυτοχρηματοδοτούμενοι οργανισμοί

               31.

               υπενθυμίζει ότι, στους δύο αυτοχρηματοδοτούμενους οργανισμούς, χορηγεί απαλλαγή στον διευθυντή το διοικητικό συμβούλιο· επισημαίνει ότι οι δύο οργανισμοί διαθέτουν σημαντικό συσσωρευμένο πλεόνασμα από έσοδα τελών που έχουν μεταφερθεί από προηγούμενα έτη:

                           —

                           Γραφείο Εναρμόνισης της εσωτερικής αγοράς, ταμειακά διαθέσιμα και ισοδύναμα αυτών: 281 εκατ. ευρώ (10),

                           —

                           Κοινοτικό Γραφείο Φυτικών Ποικιλιών, ταμειακά διαθέσιμα και ισοδύναμα αυτών: 18 εκατ. ευρώ (11)·

         Ειδικά ζητήματα

               32.

               επισημαίνει τις παρατηρήσεις που περιλαμβάνονται στην έκθεση του Ελεγκτικού Συνεδρίου για το 2006, ότι:

                           —

                           το Κέντρο μείωσε το επίπεδο των μεταφορών πιστώσεων σε 25 % το 2006 (40 % το 2005),

                           —

                           σημειώθηκαν καθυστερήσεις στην καταβολή των πληρωμών στα εθνικά σημεία επαφής του Εκτεπν (Ευρωπαϊκό Δίκτυο Πληροφόρησης για τα Ναρκωτικά και την Τοξικομανία) στο πλαίσιο των συμφωνιών επιχορήγησης,

                           —

                           παρά το γεγονός ότι είχε τερματιστεί η μακροπρόθεσμη απόσπασή του στις Βρυξέλλες, ένας υπάλληλος συνέχισε να πληρώνεται από το Κέντρο χωρίς να έχει επιστρέψει στην εργασία του στη Λισαβόνα· επισημαίνει ότι για το θέμα αυτό έχει κινηθεί δικαστική δίωξη σύμφωνα με τον κανονισμό υπηρεσιακής κατάστασης·

               33.

               εκφράζει την ικανοποίησή του για τις προσπάθειες του Κέντρου να βελτιώσει την εκτέλεση του προϋπολογισμού του· αποδοκιμάζει, ωστόσο, το γεγονός ότι το επίπεδο των μεταφορών πιστώσεων παραμένει υπερβολικά υψηλό·

               34.

               επισημαίνει από τους λογαριασμούς του Κέντρου, ότι τον Ιούλιο 2006 ολοκληρώθηκε η απογραφή και τα αποτελέσματα καταγράφηκαν σε ειδικό σύστημα πληροφορικής·

               35.

               επισημαίνει ότι ο ισολογισμός του Κέντρου περιλαμβάνει οικόπεδα και κτίρια αξίας 2,5 εκατ. ευρώ·

               36.

               επισημαίνει, από την άκρως εμπεριστατωμένη ετήσια έκθεση δραστηριοτήτων του Κέντρου, ότι το 2007 διεξήχθη αξιολόγηση της λειτουργίας του· επισημαίνει ακόμη, ότι το Κέντρο βασίζεται στην υπηρεσία εσωτερικού ελέγχου της Επιτροπής για τον εσωτερικό του έλεγχο·

               37.

               επισημαίνει, από τα προγράμματα εργασιών του Κέντρου για το 2007 και το διάστημα 2007-2009, την υιοθέτηση διαχειριστικού σχεδίου για την υλοποίηση των πρόσφατων συστάσεων της υπηρεσίας εσωτερικού ελέγχου της Επιτροπής και την επίτευξη των ακόλουθων στρατηγικών στόχων:

                           —

                           ανάπτυξη εκ των υστέρων ελέγχων των δημοσιονομικών πράξεων,

                           —

                           ανάπτυξη εσωτερικής ικανότητας αξιολόγησης κινδύνου και εσωτερικού ελέγχου,

                           —

                           ανάπτυξη εργαλείων και διαδικασιών για την ολοκληρωμένη διαχείριση πόρων και την προώθηση εξωτερικών συνεργιών, ιδίως στον Ευρωπαϊκό Οργανισμό για την Ασφάλεια στη Θάλασσα (EMSA), που εδρεύει επίσης στη Λισαβόνα,

                           —

                           εφαρμογή περισσότερο διαρθρωμένης και αποτελεσματικής πολιτικής για τους ανθρώπινους πόρους,

                           —

                           επιτυχημένη ολοκλήρωση της μετακόμισης στα νέα γραφεία στη Λισαβόνα.

      (1)  ΕΕ C 261 της 31.10.2007, σ. 67.

      (2)  ΕΕ C 309 της 19.12.2007, σ. 128.

      (3)  ΕΕ L 248 της 16.9.2002, σ. 1.

      (4)  ΕΕ L 376 της 27.12.2006, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 187 της 15.7.2008, σ. 99.

      (7)  Ψήφισμα του Ευρωπαϊκού Κοινοβουλίου το οποίο περιέχει τις παρατηρήσεις που συνοδεύουν την πρόταση απόφασης για τη χορήγηση απαλλαγής στον διευθυντή του Ευρωπαϊκού Κέντρου Παρακολούθησης Ναρκωτικών και Τοξικομανίας σχετικά με την εκτέλεση του προϋπολογισμού του για το οικονομικό έτος 2003 (ΕΕ L 196 της 27.7.2005, σ. 121).

      (8)  ΕΕ C 273 της 15.11.2007, σ. 1.

      (9)  Έγγραφο DS 605/1/07 Rev1 του Συμβουλίου.

      (10)  Πηγή: Έκθεση για τους ετήσιους λογαριασμούς του Γραφείου Εναρμόνισης στην εσωτερική αγορά για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 141).

      (11)  Πηγή: Έκθεση σχετικά με τους ετήσιους λογαριασμούς του Κοινοτικού Γραφείου Φυτικών Ποικιλιών για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 135).


title: Απόφαση (ΚΕΠΠΑ) 2015/440 του Συμβουλίου, της 16ης Μαρτίου 2015 , για την παράταση της εντολής καθηκόντων του Ειδικού Εντεταλμένου της Ευρωπαϊκής Ένωσης για το Κέρας της Αφρικής

text:
               17.3.2015

               EL

               Επίσημη Εφημερίδα της Ευρωπαϊκής Ένωσης

               L 72/32

         ΑΠΌΦΑΣΗ (ΚΕΠΠΑ) 2015/440 ΤΟΥ ΣΥΜΒΟΥΛΊΟΥ
   της 16ης Μαρτίου 2015
   για την παράταση της εντολής καθηκόντων του Ειδικού Εντεταλμένου της Ευρωπαϊκής Ένωσης για το Κέρας της Αφρικής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 33 και το άρθρο 31 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 8 Δεκεμβρίου 2011, το Συμβούλιο εξέδωσε την απόφαση 2011/819/ΚΕΠΠΑ (1) με την οποία διόρισε τον κ. Αλέξανδρο ΡΟΝΤΟ Ειδικό Εντεταλμένο της Ευρωπαϊκής Ένωσης (ΕΕΕΕ) για το Κέρας της Αφρικής. Η θητεία του ΕΕΕΕ λήγει στις 28 Φεβρουαρίου 2015.

               (2)

               Η θητεία του ΕΕΕΕ θα πρέπει να παραταθεί μέχρι τις 31 Οκτωβρίου 2015.

               (3)

               Ο ΕΕΕΕ θα εκτελέσει την εντολή του υπό συνθήκες οι οποίες ενδέχεται να επιδεινωθούν και να εμποδίσουν την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ειδικός Εντεταλμένος της Ευρωπαϊκής Ένωσης
   Η εντολή του κ. Αλέξανδρου Ρόντου ως ΕΕΕΕ για το Κέρας της Αφρικής παρατείνεται έως τις 31 Οκτωβρίου 2015. Το Συμβούλιο μπορεί να αποφασίσει να τερματιστεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και πρότασης της Ύπατης Εκπροσώπου της Ένωσης για την Κοινή Εξωτερική Πολιτική και την Πολιτική Ασφάλειας (ΥΕ).
   Για τους σκοπούς της εντολής του ΕΕΕΕ, ως Κέρας της Αφρικής νοείται η περιοχή που περιλαμβάνει τη Δημοκρατία του Τζιμπουτί, το Κράτος της Ερυθραίας, την Ομοσπονδιακή Λαϊκή Δημοκρατία της Αιθιοπίας, τη Δημοκρατία της Κένυας, την Ομοσπονδιακή Δημοκρατία της Σομαλίας, τη Δημοκρατία του Σουδάν, τη Δημοκρατία του Νότιου Σουδάν και τη Δημοκρατία της Ουγκάντας. Για ζητήματα με ευρύτερες περιφερειακές επιπτώσεις, ο ΕΕΕΕ θα έχει επαφές με χώρες και περιφερειακές οντότητες πέραν του Κέρατος της Αφρικής, εφόσον ενδείκνυται.
   Άρθρο 2
   Στόχοι πολιτικής
   1.   Η εντολή του ΕΕΕΕ βασίζεται στους στόχους πολιτικής της Ένωσης σε σχέση με το Κέρας της Αφρικής, όπως καθορίζονται στο στρατηγικό της πλαίσιο που εγκρίθηκε στις 14 Νοεμβρίου 2011 και στα σχετικά συμπεράσματα του Συμβουλίου, με σκοπό μεταξύ άλλων την ενεργό συνεισφορά στις περιφερειακές και διεθνείς προσπάθειες για ειρηνική συνύπαρξη και διαρκή ειρήνη, ασφάλεια και ανάπτυξη εντός και μεταξύ των χωρών της περιοχής. Ο ΕΕΕΕ επιδιώκει περαιτέρω να ενισχύσει την ποιότητα, την ένταση, τον αντίκτυπο και την προβολή της πολύπλευρης δράσης της Ένωσης στο Κέρας της Αφρικής.
   2.   Οι στόχοι πολιτικής περιλαμβάνουν, μεταξύ άλλων:

               α)

               τη συνεχιζόμενη σταθεροποίηση στη Σομαλία, ιδίως από την άποψη της περιφερειακής διάστασης·

               β)

               την ειρηνική συνύπαρξη Σουδάν και Νοτίου Σουδάν, ως δύο βιώσιμων και ευημερούντων κρατών με ισχυρές και υπεύθυνες πολιτικές δομές,

               γ)

               την επίλυση των διενέξεων και την αποφυγή πιθανών συγκρούσεων μεταξύ ή εντός των χωρών της περιοχής·

               δ)

               τη στήριξη της περιφερειακής συνεργασίας στον τομέα της πολιτικής, της ασφάλειας και της οικονομίας.

         Άρθρο 3
   Εντολή
   1.   Προκειμένου να επιτευχθούν οι στόχοι της πολιτικής της Ένωσης όσον αφορά το Κέρας της Αφρικής, η εντολή καθηκόντων του ΕΕΕΕ συνίσταται στα εξής:

               α)

               επαφές με όλους τους εμπλεκόμενους φορείς της περιοχής, τις κυβερνήσεις, τις περιφερειακές αρχές, τους διεθνείς και περιφερειακούς οργανισμούς, την κοινωνία των πολιτών και τη διασπορά, με σκοπό την προαγωγή των στόχων της Ένωσης και τη συμβολή στην καλύτερη κατανόηση του ρόλου της Ένωσης στην περιοχή·

               β)

               εκπροσώπηση της Ένωσης στα σχετικά διεθνή φόρουμ, αναλόγως με την περίπτωση, και εξασφάλιση της προβολής της στήριξης της Ένωσης στη διαχείριση κρίσεων, καθώς και στην επίλυση και την πρόληψη των διενέξεων·

               γ)

               ενθάρρυνση και στήριξη της αποτελεσματικής πολιτικής συνεργασίας και της συνεργασίας στον τομέα της ασφάλειας, και της οικονομικής ολοκλήρωσης στην περιοχή μέσω της σύμπραξης της Ένωσης με την Αφρικανική Ένωση (ΑΕ) και τους περιφερειακούς οργανισμούς, ιδίως δε τη Διακυβερνητική Αρχή για την Ανάπτυξη (IGAD)·

               δ)

               παρακολούθηση των πολιτικών εξελίξεων στην περιοχή και συμβολή στη χάραξη της σχετικής πολιτικής της Ένωσης, μεταξύ άλλων όσον αφορά το ζήτημα των συνόρων Σομαλίας, Σουδάν, Νοτίου Σουδάν, Αιθιοπίας-Ερυθραίας και την εφαρμογή της συμφωνίας του Αλγερίου, την πρωτοβουλία της λεκάνης του Νείλου και άλλα ζητήματα που απασχολούν την περιοχή και επηρεάζουν την ασφάλεια, τη σταθερότητα και την ευημερία·

               ε)

               όσον αφορά τη Σομαλία, και σε στενή συνεργασία με τον Ειδικό Εντεταλμένο της ΕΕ για τη Σομαλία και τους σχετικούς περιφερειακούς και διεθνείς εταίρους, περιλαμβανομένου του Ειδικού Απεσταλμένου του γενικού γραμματέα των Ηνωμένων Εθνών για τη Σομαλία και την ΑΕ, ενεργός συνεισφορά στις δράσεις και τις πρωτοβουλίες που οδηγούν σε περαιτέρω σταθεροποίηση και διακανονισμούς μετά τη δημοκρατική μετάβαση στη Σομαλία, με έμφαση στην προαγωγή συντονισμένης και συνεκτικής διεθνούς προσέγγισης της Σομαλίας, την οικοδόμηση σχέσεων καλή γειτονίας και τη στήριξη του τομέα της ασφάλειας στη Σομαλία, μεταξύ άλλων μέσω της στρατιωτικής αποστολής της Ευρωπαϊκής Ένωσης για την εκπαίδευση των δυνάμεων ασφαλείας της Σομαλίας (EUTM Somalia), της ναυτικής δύναμης υπό την ηγεσία της Ένωσης (EUNAVFOR Atalanta), της αποστολής της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) και της συνεχιζόμενης στήριξης της Ένωσης προς την Αποστολή της Αφρικανικής Ένωσης στη Σομαλία (AMISOM), σε στενή συνεργασία με τα κράτη μέλη·

               στ)

               όσον αφορά το Σουδάν και το Νότιο Σουδάν, και σε στενή συνεργασία με τους αντίστοιχους αρχηγούς αποστολών της ΕΕ, συνεισφορά στη συνοχή και αποτελεσματικότητα της πολιτικής της Ένωσης για το Σουδάν και το Νότιο Σουδάν, και στήριξη της ειρηνικής συνύπαρξής τους, ιδίως μέσω της εφαρμογής των συμφωνιών της Αντίς Αμπέμπα και επίλυση των εκκρεμών ζητημάτων μετά τη συνολική συμφωνία ειρήνης, μεταξύ των οποίων το θέμα της περιοχής Abyei, πολιτικές λύσεις για τις συνεχιζόμενες συγκρούσεις, ιδίως στο Νταρφούρ, το Νότιο Κορντοφάν και τον Γαλάζιο Νείλο, οικοδόμηση θεσμών στο Νότιο Σουδάν και εθνική συμφιλίωση. Επ' αυτού, ο ΕΕΕΕ θα συνεισφέρει στη συνεκτική διεθνή προσέγγιση σε στενή συνεργασία με την ΑΕ, και ιδίως με το πάνελ εφαρμογής ανώτατου επιπέδου της ΑΕ για το Σουδάν (AUHIP), τα ΗΕ και άλλους βασικούς περιφερειακούς και διεθνείς ενδιαφερομένους·

               η)

               στενή παρακολούθηση των διασυνοριακών προκλήσεων που πλήττουν το Κέρας της Αφρικής, συμπεριλαμβανομένης της τρομοκρατίας, της ριζοσπαστικοποίησης, της θαλάσσιας ασφάλειας και της πειρατείας, του οργανωμένου εγκλήματος, του λαθρεμπορίου όπλων, των προσφυγικών και μεταναστευτικών ροών και τυχόν επιπτώσεων των ανθρωπιστικών κρίσεων σε πολιτικό επίπεδο και σε επίπεδο ασφαλείας·

               θ)

               προώθηση της ανθρωπιστικής πρόσβασης σε ολόκληρη την περιοχή·

               ι)

               συμβολή στην εφαρμογή της απόφασης του Συμβουλίου 2011/168/ΚΕΠΠΑ (2) για το Διεθνές Ποινικό Δικαστήριο και πολιτικής της Ένωσης για τα ανθρώπινα δικαιώματα σε συνεργασία με τον ΕΕΕΕ για τα ανθρώπινα δικαιώματα, συμπεριλαμβανομένων των κατευθυντήριων γραμμών της ΕΕ για τα ανθρώπινα δικαιώματα, ιδίως των κατευθυντήριων γραμμών της ΕΕ για τα παιδιά και τις ένοπλες συγκρούσεις, καθώς και τις κατευθυντήριες γραμμές σχετικά με τη βία κατά των γυναικών και κοριτσιών και την καταπολέμηση κάθε μορφής διακρίσεων εναντίον τους, και της πολιτικής της Ένωσης σχετικά με την απόφαση του Συμβουλίου Ασφαλείας των ΗΕ 1325 (2000) για τις γυναίκες, την ειρήνη και την ασφάλεια, μεταξύ άλλων μέσω της παρακολούθησης και της υποβολής αναφορών σχετικά με τις εξελίξεις, καθώς και με τη διατύπωση σχετικών συστάσεων.

         2.   Για την εκπλήρωση της εντολής, ο ΕΕΕΕ, μεταξύ άλλων:

               α)

               συμβουλεύει και υποβάλλει εκθέσεις για τον καθορισμό των θέσεων της Ένωσης στα διεθνή φόρουμ, αναλόγως με την περίπτωση, με σκοπό την ενεργό προώθηση της συνολικής πολιτικής προσέγγισης της Ένωσης όσον αφορά το Κέρας της Αφρικής·

               β)

               έχει την εποπτεία όλων των δραστηριοτήτων της Ένωσης.

         Άρθρο 4
   Εκτέλεση της εντολής
   1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία του ΥΕ.
   2.   Η ΕΠΑ διατηρεί προνομιούχο δεσμό με τον ΕΕΕΕ και είναι το κύριο σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών του ΥΕ.
   3.   Ο ΕΕΕΕ εργάζεται σε στενό συντονισμό με την Ευρωπαϊκή Υπηρεσία Εξωτερικής Δράσης (ΕΥΕΔ) και τα αρμόδια τμήματά της, τις αντιπροσωπείες της Ένωσης στην περιοχή και την Επιτροπή.
   Άρθρο 5
   Χρηματοδότηση
   1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ για το χρονικό διάστημα από την 1η Μαρτίου 2015 έως τις 31 Οκτωβρίου 2015, ανέρχεται σε 1 770 000 EUR.
   2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για το γενικό προϋπολογισμό της Ένωσης.
   3.   Η διαχείριση των δαπανών ρυθμίζεται με σύμβαση μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
   Άρθρο 6
   Σύσταση και σύνθεση της ομάδας
   1.   Εντός των ορίων της εντολής του και των αντίστοιχων διαθέσιμων οικονομικών μέσων, ο ΕΕΕΕ είναι υπεύθυνος για τη σύσταση της ομάδας του. Η ομάδα διαθέτει την απαιτούμενη από την εντολή καθηκόντων εμπειρογνωμοσύνη σε ειδικά ζητήματα πολιτικής και ασφάλειας. Ο ΕΕΕΕ ενημερώνει πάραυτα και τακτικά το Συμβούλιο και την Επιτροπή για τη σύνθεση της ομάδας του.
   2.   Τα κράτη μέλη, τα θεσμικά όργανα της Ένωσης και η ΕΥΕΔ μπορούν να προτείνουν την απόσπαση προσωπικού που θα συνεργαστεί με τον ΕΕΕΕ. Οι αμοιβές αυτού του αποσπασμένου προσωπικού καλύπτονται από το κράτος μέλος, το οικείο θεσμικό όργανο της Ένωσης ή την ΕΥΕΔ αντίστοιχα. Στην υπηρεσία του ΕΕΕΕ μπορούν επίσης να τοποθετούνται εμπειρογνώμονες αποσπασμένοι από τα κράτη μέλη στα θεσμικά όργανα της Ένωσης ή την ΕΥΕΔ. Το συμβασιούχο διεθνές προσωπικό πρέπει να έχει την εθνικότητα κράτους μέλους.
   3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους, του αποστέλλοντος θεσμικού οργάνου της Ένωσης ή της ΕΥΕΔ και ασκεί τα καθήκοντά του και ενεργεί προς το συμφέρον της εντολής του ΕΕΕΕ.
   4.   Το προσωπικό του ΕΕΕΕ συστεγάζεται με τις αρμόδιες υπηρεσίες της ΕΥΕΔ ή τις αντιπροσωπείες της Ένωσης, προκειμένου να συμβάλει στη συνοχή και τη συνέχεια των οικείων δραστηριοτήτων τους.
   Άρθρο 7
   Προνόμια και ασυλίες του ΕΕΕΕ και του προσωπικού του ΕΕΕΕ
   Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται από κοινού με τις χώρες υποδοχής, ανάλογα με την περίπτωση. Τα κράτη μέλη και η ΕΥΕΔ παρέχουν την απαιτούμενη υποστήριξη για τον σκοπό αυτό.
   Άρθρο 8
   Ασφάλεια των διαβαθμισμένων πληροφοριών της ΕΕ
   Ο ΕΕΕΕ και το προσωπικό της ομάδας του, τηρούν τις αρχές ασφαλείας και τις στοιχειώδεις προδιαγραφές που θεσπίσθηκαν με την απόφαση 2013/488/ΕΕ του Συμβουλίου (3).
   Άρθρο 9
   Πρόσβαση στις πληροφορίες και την υλικοτεχνική στήριξη
   1.   Τα κράτη μέλη, η Επιτροπή, η ΕΥΕΔ και η Γενική Γραμματεία του Συμβουλίου εξασφαλίζουν την πρόσβαση του ΕΕΕΕ σε κάθε σημαντική πληροφορία.
   2.   Οι αντιπροσωπείες της Ένωσης στην περιοχή και τα κράτη μέλη παρέχουν, εφόσον χρειάζεται, υλικοτεχνική στήριξη στην περιοχή.
   Άρθρο 10
   Ασφάλεια
   Σύμφωνα με την πολιτική της Ένωσης για την ασφάλεια του προσωπικού που αναπτύσσεται εκτός της Ένωσης και εκτελεί επιχειρησιακά καθήκοντα δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και ανάλογα με την κατάσταση της ασφάλειας στη γεωγραφική περιοχή ευθύνης του, για την ασφάλεια όλου του προσωπικού που τελεί υπό την άμεση εξουσία του, ιδίως δε:

               α)

               καταρτίζοντας σχέδιο ασφάλειας για τη συγκεκριμένη αποστολή, βάσει καθοδήγησης της ΕΥΕΔ, με ειδικά μέτρα ασφάλειας της αποστολής από υλική, οργανωτική και διαδικαστική άποψη που διέπουν τη διαχείριση της ασφάλειας κινήσεων του προσωπικού προς την περιοχή αποστολής και εντός αυτής, καθώς και τη διαχείριση συμβάντων που αφορούν την ασφάλεια περιλαμβανομένου σχεδίου έκτακτης ανάγκης και σχεδίου εκκένωσης της αποστολής·

               β)

               εξασφαλίζει ότι όλο το προσωπικό που αναπτύσσεται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στον τόπο της αποστολής·

               γ)

               μεριμνά ώστε όλα τα μέλη της ομάδας του ΕΕΕΕ που αναπτύσσονται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, να λαμβάνουν την κατάλληλη κατάρτιση όσον αφορά την ασφάλεια πριν ή μόλις φθάσουν στον τόπο αποστολής, με βάση τις διαβαθμίσεις κινδύνου που ορίζονται για τον τόπο αποστολής από την ΕΥΕΔ·

               δ)

               μεριμνά για την εφαρμογή όλων των συμπεφωνημένων συστάσεων που διατυπώνονται στα πλαίσια των τακτικών αξιολογήσεων ασφαλείας και υποβάλλει στο Συμβούλιο, τον ΥΕ και την Επιτροπή γραπτές εκθέσεις για την εφαρμογή τους και για άλλα ζητήματα ασφαλείας στο πλαίσιο της έκθεσης προόδου και της έκθεσης σχετικά με την εκτέλεση της εντολής.

         Άρθρο 11
   Υποβολή εκθέσεων
   1.   Ο ΕΕΕΕ υποβάλλει τακτικά προφορικές και γραπτές εκθέσεις στην ΥΕ και την ΕΠΑ. Ο ΕΕΕΕ υποβάλλει επίσης έκθεση, ανάλογα με τις ανάγκες, στις ομάδες εργασίας του Συμβουλίου. Οι τακτικές εκθέσεις διαβιβάζονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της Συνθήκης, ο ΕΕΕΕ μπορεί να συμμετέχει στη συνοπτική ενημέρωση του Ευρωπαϊκού Κοινοβουλίου.
   2.   Ο ΕΕΕΕ υποβάλλει έκθεση για τον βέλτιστο τρόπο υλοποίησης των πρωτοβουλιών της Ένωσης, όπως η συμβολή της Ένωσης στις μεταρρυθμίσεις, συμπεριλαμβανομένων των πολιτικών πτυχών των σχετικών αναπτυξιακών έργων της Ένωσης, σε συντονισμό με τις αντιπροσωπείες της Ένωσης στην περιοχή.
   Άρθρο 12
   Συντονισμός
   1.   Ο ΕΕΕΕ προωθεί την ενότητα, τη συνέπεια και την αποτελεσματικότητα της δράσης της Ένωσης και επιδιώκει να εξασφαλίσει ότι όλα τα μέσα της Ένωσης και οι δράσεις των κρατών μελών θα χρησιμοποιούνται συνεκτικά, προς επίτευξη των στόχων της πολιτικής της Ένωσης. Οι δραστηριότητες του ΕΕΕΕ συντονίζονται με τις δραστηριότητες των αντιπροσωπειών της Ένωσης και της Επιτροπής, καθώς και άλλων ΕΕΕΕ που δραστηριοποιούνται στην περιοχή, ιδίως του ΕΕΕΕ για την ΑΕ. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες της Ένωσης στην περιοχή.
   2.   Στην περιοχή της αποστολής, διατηρείται στενή επαφή με τους αρχηγούς της αντιπροσωπείας της Ένωσης και τους αρχηγούς αποστολής των κρατών μελών. Καταβάλλουν κάθε δυνατή προσπάθεια προκειμένου να επικουρούν τον ΕΕΕΕ κατά την εκτέλεση της εντολής. Ο ΕΕΕΕ, σε στενό συντονισμό με τις σχετικές αντιπροσωπείες της Ένωσης, παρέχει τοπική πολιτική καθοδήγηση στον διοικητή των δυνάμεων της EUNAVFOR Atalanta και στον διοικητή της αποστολής EUTM Somalia και στον αρχηγό της EUCAP Nestor. Ο ΕΕΕΕ, οι διοικητές επιχειρήσεων της ΕΕ και ο διοικητής μη στρατιωτικών επιχειρήσεων διαβουλεύονται αλλήλους ανάλογα με τις ανάγκες.
   3.   Ο ΕΕΕΕ συνεργάζεται στενά με τις αρχές των εμπλεκομένων χωρών, τα Ηνωμένα Έθνη, την ΑΕ, την IGAD, άλλους εθνικούς, περιφερειακούς και διεθνείς φορείς, καθώς και με την κοινωνία των πολιτών της περιοχής.
   Άρθρο 13
   Επανεξέταση
   Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στην ΥΕ, το Συμβούλιο και την Επιτροπή συγκεφαλαιωτική έκθεση για την εκτέλεση της εντολής μέχρι τις 31 Αυγούστου 2015.
   Άρθρο 14
   Έναρξη ισχύος
   Η παρούσα απόφαση αρχίζει να ισχύει την ημέρα της έκδοσής της.
   Εφαρμόζεται από την 1η Μαρτίου 2015.

      Βρυξέλλες, 16 Μαρτίου 2015.

            Για το Συμβούλιο

            Η Πρόεδρος

         F. MOGHERINI

      (1)  Απόφαση 2011/819/ΚΕΠΠΑ του Συμβουλίου της 8ης Δεκεμβρίου 2011 για τον διορισμό του ειδικού εντεταλμένου της Ευρωπαϊκής Ένωσης για το Κέρας της Αφρικής (ΕΕ L 327 της 9.12.2011, σ. 62).

      (2)  Απόφαση 2011/168/ΚΕΠΠΑ του Συμβουλίου, της 21ης Μαρτίου 2011, για το Διεθνές Ποινικό Δικαστήριο και την κατάργηση της κοινής θέσης 2003/444/ΚΕΠΠΑ (ΕΕ L 76 της 22.3.2011, σ. 56).

      (3)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).


title: 2004/683/ΕΚ: Απόφαση του Συμβουλίου, της 28ης Μαΐου 2004, για τη θέση της Κοινότητας σχετικά με την απόφαση του συμβουλίου σταθεροποίησης και σύνδεσης ΕΕ–Πρώην Γιουγκοσλαβικής Δημοκρατίας της Μακεδονίας για τη θέσπιση του εσωτερικού του κανονισμού περιλαμβανομένου του εσωτερικού κανονισμού της επιτροπής σταθεροποίησης και σύνδεσης

text:
               9.10.2004

               EL

               Επίσημη Εφημερίδα της Ευρωπαϊκής Ένωσης

               L 312/12

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 28ης Μαΐου 2004
   για τη θέση της Κοινότητας σχετικά με την απόφαση του συμβουλίου σταθεροποίησης και σύνδεσης ΕΕ–Πρώην Γιουγκοσλαβικής Δημοκρατίας της Μακεδονίας για τη θέσπιση του εσωτερικού του κανονισμού περιλαμβανομένου του εσωτερικού κανονισμού της επιτροπής σταθεροποίησης και σύνδεσης
   (2004/683/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας και τη θέσπιση της Ευρωπαϊκής Κοινότητας Ατομικής Ενέργειας (Ευρατόμ),
   την απόφαση 2004/239/ΕΚ, Ευρατόμ του Συμβουλίου και της Επιτροπής, της 23ης Φεβρουαρίου 2004, σχετικά με τη σύναψη συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου (1), και ιδίως το άρθρο 2 παράγραφος 1,
   την πρόταση της Επιτροπής,
   Εκτιμώντας τα ακόλουθα:

               (1)

               Το άρθρο 108 της συμφωνίας σταθεροποίησης και σύνδεσης θεσπίζει ένα συμβούλιο σταθεροποίησης και σύνδεσης.

               (2)

               Το άρθρο 112 της εν λόγω συμφωνίας προβλέπει ότι το συμβούλιο σταθεροποίησης και σύνδεσης επικουρείται από μία επιτροπή σταθεροποίησης και σύνδεσης.

               (3)

               Το άρθρο 109 της εν λόγω συμφωνίας προβλέπει ότι το συμβούλιο σταθεροποίησης και σύνδεσης θεσπίζει τον εσωτερικό κανονισμό του.

               (4)

               Το άρθρο 110 της εν λόγω συμφωνίας προβλέπει ότι το συμβούλιο σταθεροποίησης και σύνδεσης καθορίζει στον εσωτερικό κανονισμό του τα καθήκοντα της επιτροπής σταθεροποίησης και σύνδεσης και ότι το συμβούλιο σταθεροποίησης και σύνδεσης μπορεί να μεταβιβάσει οποιαδήποτε από τις αρμοδιότητές του στην επιτροπή σταθεροποίησης και σύνδεσης,

         ΑΠΟΦΑΣΙΖΕΙ:
   Άρθρο μόνο
   Η θέση που θα λάβει η Κοινότητα εντός του συμβουλίου σταθεροποίησης και σύνδεσης που θεσπίζεται από το άρθρο 108 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, σε σχέση με τον εσωτερικό κανονισμό του εν λόγω συμβουλίου σταθεροποίησης και σύνδεσης και τη μεταβίβαση των αρμοδιοτήτων του στην επιτροπή σταθεροποίησης και σύνδεσης που αναφέρεται στο άρθρο 110 της εν λόγω συμφωνίας βασίζεται στο σχέδιο απόφασης του συμβουλίου σταθεροποίησης και σύνδεσης που προσαρτάται στην παρούσα απόφαση. Σε αυτά τα σχέδια αποφάσεων μπορούν να γίνουν δεκτές δευτερεύουσας σημασίας τροποποιήσεις χωρίς περαιτέρω απόφαση του Συμβουλίου.

      Βρυξέλλες, 28 Μαΐου 2004.

            Για το Συμβούλιο

            Ο Πρόεδρος

         N. DEMPSEY

      (1)  ΕΕ L 84 της 20.3.2004, σ. 1.

      ΠΑΡΑΡΤΗΜΑ 1

         ΑΠΟΦΑΣΗ αριθ. 1/2004
         της 28ης Μαΐου 2004
         του συμβουλίου σταθεροποίησης και σύνδεσης ΕΕ–Πρώην Γιουγκοσλαβικής Δημοκρατίας της Μακεδονίας για τη θέσπιση του εσωτερικού του κανονισμού περιλαμβανομένου του εσωτερικού κανονισμού της επιτροπής σταθεροποίησης και σύνδεσης
         ΤΟ ΣΥΜΒΟΥΛΙΟ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ,
         Έχοντας υπόψη τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου (1), και ιδίως τα άρθρα 108, 109, 110, 111, 112 και 113,

               ΑΠΟΦΑΣΙΖΕΙ:
         Άρθρο 1
         Προεδρία
         Το συμβούλιο σταθεροποίησης και σύνδεσης προεδρεύεται εναλλάξ, για περιόδους δώδεκα μηνών, από έναν εκπρόσωπο του Συμβουλίου της Ευρωπαϊκής Ένωσης, εξ ονόματος της Κοινότητας και των κρατών μελών της, και από έναν εκπρόσωπο της Πρώην Γιουγκοσλαβικής Δημοκρατίας της Μακεδονίας. Η πρώτη περίοδος αρχίζει κατά την ημερομηνία της πρώτης συνεδρίασης του συμβουλίου σταθεροποίησης και σύνδεσης και λήγει στις 31 Δεκεμβρίου 2004.
         Άρθρο 2
         Σύνοδοι
         Το συμβούλιο σταθεροποίησης και σύνδεσης συνέρχεται τακτικά σε υπουργικό επίπεδο μία φορά το χρόνο. Έκτακτες σύνοδοι του συμβουλίου σταθεροποίησης και σύνδεσης μπορούν να πραγματοποιούνται, με συμφωνία των μερών, κατόπιν αιτήματος οιουδήποτε εξ αυτών.
         Εκτός εάν συμφωνηθεί άλλως από τα μέρη, κάθε σύνοδος του συμβουλίου σταθεροποίησης και σύνδεσης διεξάγεται στο συνήθη χώρο συνεδριάσεων του Συμβουλίου της Ευρωπαϊκής Ένωσης, σε ημερομηνία που συμφωνείται και από τα δύο μέρη.
         Οι σύνοδοι του συμβουλίου σταθεροποίησης και σύνδεσης συγκαλούνται από κοινού από τις γραμματείες του συμβουλίου σταθεροποίησης και σύνδεσης, σε συμφωνία με τον πρόεδρο.
         Άρθρο 3
         Εκπροσώπηση
         Τα μέλη του συμβουλίου σταθεροποίησης και σύνδεσης μπορούν να εκπροσωπηθούν, εάν κωλύονται να παραστούν. Εάν ένα μέλος επιθυμεί να εκπροσωπηθεί, κοινοποιεί στον πρόεδρο το όνομα του εκπροσώπου του πριν από τη συγκεκριμένη συνεδρίαση στην οποία πρόκειται να εκπροσωπηθεί.
         Ο εκπρόσωπος μέλους του συμβουλίου σταθεροποίησης και σύνδεσης ασκεί όλα τα δικαιώματα αυτού του μέλους.
         Άρθρο 4
         Αντιπροσωπείες
         Τα μέλη του συμβουλίου σταθεροποίησης και σύνδεσης μπορούν να συνοδεύονται από υπαλλήλους.
         Πριν από κάθε σύνοδο, ο πρόεδρος ενημερώνεται για την προβλεπόμενη σύνθεση της αντιπροσωπείας κάθε μέλους.
         Εκπρόσωπος της Ευρωπαϊκής Τράπεζας Επενδύσεων παρίσταται στις συνεδριάσεις του συμβουλίου σταθεροποίησης και σύνδεσης, ως παρατηρητής, όταν περιλαμβάνονται στην ημερήσια διάταξη σημεία που αφορούν την Τράπεζα.
         Το συμβούλιο σταθεροποίησης και σύνδεσης μπορεί να προσκαλεί μη μέλη να παραστούν στις συνεδριάσεις του προκειμένου να παράσχουν πληροφορίες για συγκεκριμένα θέματα.
         Άρθρο 5
         Γραμματεία
         Ένας υπάλληλος της Γενικής Γραμματείας του Συμβουλίου της Ευρωπαϊκής Ένωσης και ένας υπάλληλος της αποστολής της Πρώην Γιουγκοσλαβικής Δημοκρατίας της Μακεδονίας στις Βρυξέλλες, ενεργούν από κοινού ως γραμματείς του συμβουλίου σταθεροποίησης και σύνδεσης.
         Άρθρο 6
         Αλληλογραφία
         Η αλληλογραφία που απευθύνεται στο συμβούλιο σταθεροποίησης και σύνδεσης αποστέλλεται στον πρόεδρο του συμβουλίου σταθεροποίησης και σύνδεσης, στη διεύθυνση της Γενικής Γραμματείας του Συμβουλίου της Ευρωπαϊκής Ένωσης.
         Οι δύο γραμματείς εξασφαλίζουν ότι η αλληλογραφία διαβιβάζεται στον πρόεδρο του συμβουλίου σταθεροποίησης και σύνδεσης και, όταν κρίνεται σκόπιμο, διαβιβάζεται και σε άλλα μέλη του συμβουλίου σταθεροποίησης και σύνδεσης. Η αλληλογραφία που διαβιβάζεται κατ’ αυτόν τον τρόπο απευθύνεται στη Γενική Γραμματεία της Επιτροπής, στις μόνιμες αντιπροσωπείες των κρατών μελών και στην αποστολή της Πρώην Γιουγκοσλαβικής Δημοκρατίας της Μακεδονίας στις Βρυξέλλες.
         Οι ανακοινώσεις του προέδρου του συμβουλίου σταθεροποίησης και σύνδεσης αποστέλλονται στους αποδέκτες από τους δύο γραμματείς και διαβιβάζονται, όταν κρίνεται σκόπιμο, στα άλλα μέλη του συμβουλίου σταθεροποίησης και σύνδεσης, στις διευθύνσεις που αναφέρονται στην προηγούμενη παράγραφο.
         Άρθρο 7
         Δημοσιότητα
         Εκτός αν αποφασισθεί άλλως, οι συνεδριάσεις του συμβουλίου σταθεροποίησης και σύνδεσης δεν διεξάγονται δημοσίως.
         Άρθρο 8
         Ημερήσια διάταξη των συνεδριάσεων
         1.   Ο πρόεδρος καταρτίζει μία προσωρινή ημερήσια διάταξη για κάθε συνεδρίαση. Η εν λόγω ημερήσια διάταξη διαβιβάζεται από τους γραμματείς του συμβουλίου σταθεροποίησης και σύνδεσης στους αποδέκτες που αναφέρονται στο άρθρο 6, το αργότερο δεκαπέντε ημέρες πριν από την έναρξη της συνεδρίασης.
         Η προσωρινή ημερήσια διάταξη περιλαμβάνει τα σημεία για τα οποία υποβλήθηκε στον πρόεδρο αίτηση εγγραφής τους στην ημερήσια διάταξη, το αργότερο 21 ημέρες πριν από την έναρξη της συνεδρίασης. Στην προσωρινή ημερήσια διάταξη, πάντως, εγγράφονται μόνο τα σημεία για τα οποία τα σχετικά έγγραφα εργασίας έχουν διαβιβασθεί στους γραμματείς, το αργότερο την ημερομηνία ανακοίνωσης της ημερήσιας διάταξης.
         Η ημερήσια διάταξη εγκρίνεται από το συμβούλιο σταθεροποίησης και σύνδεσης κατά την έναρξη κάθε συνεδρίασης. Ένα θέμα το οποίο δεν περιλαμβάνεται στην προσωρινή ημερήσια διάταξη μπορεί να εγγράφεται στην ημερήσια διάταξη, εφόσον συμφωνούν και τα δύο μέρη.
         2.   Ο πρόεδρος δύναται, σε συμφωνία με τα δύο μέρη, να συντομεύει τις προθεσμίες που καθορίζονται στην παράγραφο 1, προκειμένου να ληφθούν υπόψη οι απαιτήσεις ειδικής περίπτωσης.
         Άρθρο 9
         Πρακτικά
         Οι δύο γραμματείς συντάσσουν σχέδιο πρακτικών για κάθε συνεδρίαση.
         Τα πρακτικά αναφέρουν, κατά γενικό κανόνα, όσον αφορά κάθε σημείο της ημερήσιας διάταξης:

                     —

                     τα έγγραφα που υποβάλλονται στο συμβούλιο σταθεροποίησης και σύνδεσης,

                     —

                     τις δηλώσεις που ζητά να καταχωρισθούν ένα μέλος του συμβουλίου σταθεροποίησης και σύνδεσης,

                     —

                     τις αποφάσεις που λαμβάνονται και τις συστάσεις που γίνονται, τις δηλώσεις για τις οποίες υπάρχει συμφωνία και τα συμπεράσματα που υιοθετούνται.

               Το σχέδιο πρακτικών υποβάλλεται στο συμβούλιο σταθεροποίησης και σύνδεσης προς έγκριση. Μόλις εγκριθούν, τα πρακτικά υπογράφονται από τον πρόεδρο και από τους δύο γραμματείς. Τα πρακτικά καταχωρίζονται στα αρχεία της Γενικής Γραμματείας του Συμβουλίου της Ευρωπαϊκής Ένωσης, η οποία ενεργεί ως Θεματοφύλακας των εγγράφων της σύνδεσης. Επικυρωμένο αντίγραφο διαβιβάζεται σε καθέναν από τους αποδέκτες που αναφέρονται στο άρθρο 6.
         Άρθρο 10
         Αποφάσεις και συστάσεις
         1.   Το συμβούλιο σταθεροποίησης και σύνδεσης λαμβάνει αποφάσεις και προβαίνει σε συστάσεις με κοινή συμφωνία των μερών.
         Κατά τη μεταξύ των συνόδων περίοδο, το συμβούλιο σταθεροποίησης και σύνδεσης μπορεί να λαμβάνει αποφάσεις ή να προβαίνει σε συστάσεις με γραπτή διαδικασία, εφόσον συμφωνούν και τα δύο μέρη.
         2.   Οι αποφάσεις και οι συστάσεις του συμβουλίου σταθεροποίησης και σύνδεσης, κατά την έννοια του άρθρου 110 της συμφωνίας σταθεροποίησης και σύνδεσης, φέρουν τον τίτλο, αντιστοίχως, «απόφαση» και «σύσταση», ακολουθούμενο από ένα αύξοντα αριθμό, την ημερομηνία της εγκρίσεώς τους και την περιγραφή του αντικειμένου τους.
         Οι αποφάσεις και οι συστάσεις του συμβουλίου σταθεροποίησης και σύνδεσης υπογράφονται από τον πρόεδρο και επικυρώνονται από τους δύο γραμματείς.
         Οι αποφάσεις και οι συστάσεις διαβιβάζονται σε καθέναν από τους αποδέκτες που αναφέρονται στο άρθρο 6.
         Κάθε μέρος μπορεί να αποφασίζει τη δημοσίευση των αποφάσεων και των συστάσεων του συμβουλίου σταθεροποίησης και σύνδεσης στην αντίστοιχη επίσημη δημοσίευσή του.
         Άρθρο 11
         Γλώσσες
         Οι επίσημες γλώσσες του συμβουλίου σταθεροποίησης και σύνδεσης είναι οι επίσημες γλώσσες των δύο μερών.
         Εκτός αν αποφασισθεί άλλως, το συμβούλιο σταθεροποίησης και σύνδεσης βασίζει τις αποφάσεις του στα έγγραφα που συντάσσονται σε αυτές τις γλώσσες.
         Άρθρο 12
         Έξοδα
         Η Κοινότητα και η Πρώην Γιουγκοσλαβική Δημοκρατία της Μακεδονίας καλύπτουν, η καθεμία, τις δαπάνες που συνεπάγεται η συμμετοχή τους στις συνεδριάσεις του συμβουλίου σταθεροποίησης και σύνδεσης, όσον αφορά τόσο τα έξοδα προσωπικού, ταξιδιού και παραμονής όσο και τα έξοδα ταχυδρομείου και τηλεπικοινωνιών.
         Οι δαπάνες που αφορούν τη διερμηνεία κατά τις συνόδους, τη μετάφραση και την αναπαραγωγή των εγγράφων, αναλαμβάνονται από την Κοινότητα, με εξαίρεση τις δαπάνες που αφορούν τη διερμηνεία ή τη μετάφραση προς ή από την επίσημη γλώσσα της Πρώην Γιουγκοσλαβικής Δημοκρατίας της Μακεδονίας, οι οποίες αναλαμβάνονται από την Πρώην Γιουγκοσλαβική Δημοκρατία της Μακεδονίας.
         Άλλες δαπάνες που συνδέονται με τη διοργάνωση των συνόδων, αναλαμβάνονται από το μέρος που φιλοξενεί τη σύνοδο.
         Άρθρο 13
         Επιτροπή σταθεροποίησης και σύνδεσης
         1.   Συστήνεται επιτροπή σταθεροποίησης και σύνδεσης για να επικουρεί το συμβούλιο σταθεροποίησης και σύνδεσης κατά την άσκηση των καθηκόντων του. Η επιτροπή απαρτίζεται από εκπροσώπους του Συμβουλίου της Ευρωπαϊκής Ένωσης και από εκπροσώπους της Επιτροπής των Ευρωπαϊκών Κοινοτήτων, αφενός, και από εκπροσώπους της κυβέρνησης της Πρώην Γιουγκοσλαβικής Δημοκρατίας της Μακεδονίας, αφετέρου, συνήθως σε επίπεδο ανωτέρων υπαλλήλων.
         2.   Η επιτροπή σταθεροποίησης και σύνδεσης προετοιμάζει τις συνόδους και τις συσκέψεις του συμβουλίου σταθεροποίησης και σύνδεσης, εφαρμόζει τις αποφάσεις του συμβουλίου σταθεροποίησης και σύνδεσης, όταν κρίνεται σκόπιμο, και, εν γένει, διασφαλίζει τη συνέχεια της σχέσης σύνδεσης και την ορθή λειτουργία της συμφωνίας σταθεροποίησης και σύνδεσης. Η επιτροπή εξετάζει κάθε θέμα που της παραπέμπει το συμβούλιο σταθεροποίησης και σύνδεσης καθώς και οιοδήποτε άλλο θέμα το οποίο ενδεχομένως προκύπτει κατά την πορεία της εφαρμογής της συμφωνίας σταθεροποίησης και σύνδεσης. Η επιτροπή υποβάλλει προτάσεις ή σχέδιο αποφάσεων/συστάσεων στο συμβούλιο σταθεροποίησης και σύνδεσης, προς έγκριση.
         3.   Σε περιπτώσεις που η συμφωνία σταθεροποίησης και σύνδεσης προβλέπει την υποχρέωση ή τη δυνατότητα διεξαγωγής διαβουλεύσεων, οι εν λόγω διαβουλεύσεις μπορούν να διεξάγονται στο πλαίσιο της επιτροπής σταθεροποίησης και σύνδεσης. Οι διαβουλεύσεις μπορούν να συνεχισθούν στο συμβούλιο σταθεροποίησης και σύνδεσης, εφόσον και τα δύο μέρη συμφωνούν.
         4.   Ο εσωτερικός κανονισμός της επιτροπής σταθεροποίησης και σύνδεσης προσαρτάται στην παρούσα απόφαση.

            Βρυξέλλες, 28 Μαΐου 2004.

                  Για το συμβούλιο σταθεροποίησης και σύνδεσης

                  Ο Πρόεδρος

         ΠΑΡΑΡΤΗΜΑ
         ΕΣΩΤΕΡΙΚΌΣ ΚΑΝΟΝΙΣΜΌΣ ΤΗΣ ΕΠΙΤΡΟΠΉΣ ΣΤΑΘΕΡΟΠΟΊΗΣΗΣ ΚΑΙ ΣΎΝΔΕΣΗΣ
         Άρθρο 1
         Προεδρία
         Η επιτροπή σταθεροποίησης και σύνδεσης προεδρεύεται εναλλάξ για περιόδους δώδεκα μηνών, από έναν εκπρόσωπο της Ευρωπαϊκής Επιτροπής, εξ ονόματος της Κοινότητας και των κρατών μελών της, και από έναν εκπρόσωπο της κυβέρνησης της Πρώην Γιουγκοσλαβικής Δημοκρατίας της Μακεδονίας. Η πρώτη περίοδος αρχίζει κατά την ημερομηνία της πρώτης συνεδρίασης του συμβουλίου σταθεροποίησης και σύνδεσης και λήγει στις 31 Δεκεμβρίου 2004.
         Άρθρο 2
         Συνεδριάσεις
         Η επιτροπή σταθεροποίησης και σύνδεσης συνέρχεται κάθε φορά που το απαιτούν οι περιστάσεις, με συμφωνία και των δύο μερών.
         Κάθε συνεδρίαση της επιτροπής σταθεροποίησης και σύνδεσης πραγματοποιείται σε τόπο και σε χρόνο που συμφωνούνται και από τα δύο μέρη.
         Οι συνεδριάσεις της επιτροπής σταθεροποίησης και σύνδεσης συγκαλούνται από τον πρόεδρο.
         Άρθρο 3
         Αντιπροσωπείες
         Πριν από κάθε συνεδρίαση, ο πρόεδρος ενημερώνεται για την προβλεπόμενη σύνθεση της αντιπροσωπείας κάθε μέρους.
         Άρθρο 4
         Γραμματεία
         Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της Πρώην Γιουγκοσλαβικής Δημοκρατίας της Μακεδονίας ενεργούν από κοινού ως γραμματείς της επιτροπής σταθεροποίησης και σύνδεσης.
         Όλες οι ανακοινώσεις προς και από τον πρόεδρο της επιτροπής σταθεροποίησης και σύνδεσης που προβλέπονται στην παρούσα απόφαση διαβιβάζονται στους γραμματείς της επιτροπής σταθεροποίησης και σύνδεσης και στους γραμματείς και τον πρόεδρο του συμβουλίου σταθεροποίησης και σύνδεσης.
         Άρθρο 5
         Δημοσιότητα
         Εκτός εάν αποφασισθεί άλλως, οι συνεδριάσεις της επιτροπής σταθεροποίησης και σύνδεσης δεν διεξάγονται δημοσίως.
         Άρθρο 6
         Ημερήσια διάταξη των συνεδριάσεων
         1.   Ο πρόεδρος καταρτίζει μια προσωρινή ημερήσια διάταξη για κάθε συνεδρίαση. Η εν λόγω ημερήσια διάταξη διαβιβάζεται από τους γραμματείς της επιτροπής σταθεροποίησης και σύνδεσης στους αποδέκτες που αναφέρονται στο άρθρο 4, το αργότερο δεκαπέντε ημέρες πριν από την έναρξη της συνεδρίασης.
         Η προσωρινή ημερήσια διάταξη περιλαμβάνει τα σημεία για τα οποία υποβλήθηκε στον πρόεδρο αίτηση εγγραφής τους στην ημερήσια διάταξη όχι αργότερα από 21 ημέρες πριν την έναρξη της συνεδρίασης. Στην προσωρινή ημερήσια διάταξη, πάντως, εγγράφονται μόνο τα σημεία για τα οποία τα σχετικά έγγραφα εργασίας έχουν διαβιβασθεί στους γραμματείς το αργότερο την ημερομηνία αποστολής της ημερήσιας διάταξης.
         Η επιτροπή σταθεροποίησης και σύνδεσης μπορεί να ζητήσει να παρασταθούν, στις συνεδριάσεις της, εμπειρογνώμονες προκειμένου να παράσχουν πληροφορίες σχετικά με ειδικά θέματα.
         Η ημερήσια διάταξη εγκρίνεται από την επιτροπή σταθεροποίησης και σύνδεσης κατά την έναρξη κάθε συνεδρίασης. Σημείο το οποίο δεν περιλαμβάνεται στην προσωρινή ημερήσια διάταξη μπορεί να εγγράφεται στην ημερήσια διάταξη, εφόσον συμφωνούν και τα δύο μέρη.
         2.   Ο πρόεδρος δύναται, σε συμφωνία με τα δύο μέρη, να συντομεύει τις προθεσμίες που καθορίζονται στην παράγραφο 1, προκειμένου να ληφθούν υπόψη οι απαιτήσεις ειδικής περίπτωσης.
         Άρθρο 7
         Πρακτικά
         Για κάθε συνεδρίαση τηρούνται πρακτικά τα οποία βασίζονται σε μία σύνοψη των συμπερασμάτων στα οποία έχει καταλήξει η επιτροπή σταθεροποίησης και σύνδεσης και η οποία γίνεται από τον πρόεδρο.
         Μόλις εγκριθούν από την επιτροπή σταθεροποίησης και σύνδεσης τα πρακτικά, υπογράφονται από τον πρόεδρο και από τους γραμματείς και καταχωρίζονται από κάθε μέρος. Αντίγραφο των πρακτικών διαβιβάζεται σε καθέναν από τους αποδέκτες που αναφέρονται στο άρθρο 4.
         Άρθρο 8
         Αποφάσεις και συστάσεις
         Στις ειδικές περιπτώσεις που η επιτροπή σταθεροποίησης και σύνδεσης εξουσιοδοτείται από το συμβούλιο σταθεροποίησης και σύνδεσης, δυνάμει του άρθρου 110 της συμφωνίας σταθεροποίησης και σύνδεσης, να λάβει αποφάσεις και να προβεί σε συστάσεις, οι πράξεις αυτές φέρουν τον τίτλο, αντιστοίχως, «απόφαση» και «σύσταση», ακολουθούμενο από έναν αύξοντα αριθμό, την ημερομηνία της εγκρίσεώς τους και την περιγραφή του αντικειμένου τους. Οι αποφάσεις και οι συστάσεις υιοθετούνται κατόπιν κοινής συμφωνίας μεταξύ των μερών.
         Οι αποφάσεις και οι συστάσεις της επιτροπής σταθεροποίησης και σύνδεσης υπογράφονται από τον πρόεδρο, επικυρώνονται από τους δύο γραμματείς και διαβιβάζονται στους αποδέκτες που αναφέρονται στο άρθρο 4 του παρόντος παραρτήματος.
         Κάθε μέρος μπορεί να αποφασίζει τη δημοσίευση των αποφάσεων και των συστάσεων της επιτροπής σταθεροποίησης και σύνδεσης στην αντίστοιχη επίσημη δημοσίευσή του.
         Άρθρο 9
         Δαπάνες
         Η Κοινότητα και η Πρώην Γιουγκοσλαβική Δημοκρατία της Μακεδονίας καλύπτουν, η καθεμία, τις δαπάνες που συνεπάγεται η συμμετοχή τους στις συνεδριάσεις της επιτροπής σταθεροποίησης και σύνδεσης, όσον αφορά τόσο τα έξοδα προσωπικού, ταξιδιού και παραμονής όσο και τα έξοδα ταχυδρομείου και τηλεπικοινωνιών.
         Οι δαπάνες που αφορούν τη διερμηνεία καίτοι τις συνεδριάσεις, τη μετάφραση και την αναπαραγωγή των εγγράφων, αναλαμβάνονται από την Κοινότητα, με εξαίρεση τις δαπάνες που αφορούν τη διερμηνεία ή τη μετάφραση προς ή από την επίσημη γλώσσα της Πρώην Γιουγκοσλαβικής Δημοκρατίας της Μακεδονίας οι οποίες αναλαμβάνονται από την Πρώην Γιουγκοσλαβική Δημοκρατία της Μακεδονίας. Άλλες δαπάνες που συνδέονται με τη διοργάνωση των συνεδριάσεων, αναλαμβάνονται από το μέρος που φιλοξενεί τις συνεδριάσεις.
         Άρθρο 10
         Υποεπιτροπές και ειδικές ομάδες
         Η επιτροπή σταθεροποίησης και σύνδεσης μπορεί να συστήνει υποεπιτροπές ή ειδικές ομάδες οι οποίες εργάζονται υπό τον έλεγχο της επιτροπής σταθεροποίησης και σύνδεσης προς την οποία λογοδοτούν μετά από κάθε συνεδρίασή τους. Η επιτροπή σταθεροποίησης και σύνδεσης μπορεί να αποφασίζει να καταργήσει οιαδήποτε υφιστάμενη υποεπιτροπή ή ομάδα, να καθορίζει ή να τροποποιεί τους όρους λογοδοσίας τους ή να συστήνει περαιτέρω υποεπιτροπές ή ομάδες για να την επικουρούν κατά την εκτέλεση των καθηκόντων της. Αυτές οι υποεπιτροπές και ομάδες δεν έχουν αρμοδιότητα λήψης αποφάσεων.

         (1)  ΕΕ L 84 της 20.3.2004, σ. 13.


title: 2014/17/ΚΕΠΠΑ: Απόφαση EUBAM Libya/2/2014 της Επιτροπής Πολιτικής και Ασφάλειας, της 14ης Ιανουαρίου 2014 , σχετικά με την αποδοχή των συνεισφορών τρίτων κρατών στην αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya)

text:
               18.1.2014

               EL

               Επίσημη Εφημερίδα της Ευρωπαϊκής Ένωσης

               L 14/15

         ΑΠΌΦΑΣΗ EUBAM LIBYA/2/2014 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 14ης Ιανουαρίου 2014
   σχετικά με την αποδοχή των συνεισφορών τρίτων κρατών στην αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya)
   (2014/17/ΚΕΠΠΑ)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38, τρίτο εδάφιο,
   Έχοντας υπόψη την απόφαση 2013/233/ΚΕΠΠΑ του Συμβουλίου, της 22ας Μαΐου 2013, σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya) (1), και ιδίως το άρθρο 10 παράγραφος3
   Εκτιμώντας τα ακόλουθα:

               (1)

               Κατά το άρθρο 10 παράγραφος 3 της απόφασης 2013/233/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις σχετικές αποφάσεις για την αποδοχή των συνεισφορών τρίτων κρατών στην EUBAM Libya.

               (2)

               Ο Διοικητής μη στρατιωτικών επιχειρήσεων συνέστησε στην ΕΠΑ να αποδεχθεί την προτεινόμενη συνεισφορά της Ελβετικής Συνομοσπονδίας στην EUBAM Libya και να τη θεωρήσει ως σημαντική.

               (3)

               Η Ελβετική Συνομοσπονδία θα πρέπει να απαλλαγεί από χρηματοοικονομικές συνεισφορές στον προϋπολογισμό της EUBAM Libya,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Συνεισφορές τρίτων κρατών
   1.   Η συνεισφορά της Ελβετικής Συνομοσπονδίας στην αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων EUBAM Libya γίνεται δεκτή και θεωρείται σημαντική.
   2.   Η Ελβετική Συνομοσπονδία απαλλάσσεται από χρηματοοικονομικές συνεισφορές στον προϋπολογισμό της EUBAM Libya.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 14 Ιανουαρίου 2014.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 138, 24.5.2013, σ. 15.


title: Απόφαση 2006/1007/ΔΕ του Συμβουλίου, της 21ης Δεκεμβρίου 2006, για την τροποποίηση της απόφασης 2001/886/ΔΕ σχετικά με την ανάπτυξη του Συστήματος Πληροφοριών Σένγκεν δεύτερης γενιάς (SIS II)

text:
L 411/78           EL           Επίσημη Εφημερίδα της Ευρωπαϊκής Ένωσης                     30.12.2006
           (Πράξεις εγκριθείσες δυνάμει του άρθρου VI της συνθήκης για την Ευρωπαϊκή Ένωση)
                       ΑΠΟΦΑΣΗ 2006/1007/ΔΕΥ ΤΟΥ ΣΥΜΒΟΥΛΙΟΥ
                                     της 21ης Δεκεμβρίου 2006
 για την τροποποίηση της απόφασης 2001/886/ΔΕΥ σχετικά με την ανάπτυξη του Συστήματος
                          Πληροφοριών Σένγκεν δεύτερης γενιάς (SIS II)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη Συνθήκη για την Ευρωπαϊκή Ένωση, και ιδίως το άρθρο 30, παράγραφος 1, στοιχεία α) και β),
το άρθρο 31, παράγραφος 1, στοιχεία α) και β) και το άρθρο 34, παράγραφος 2, στοιχείο γ),
την πρόταση της Επιτροπής,
τη γνώμη του Ευρωπαϊκού Κοινοβουλίου 1,
Εκτιμώντας τα ακόλουθα:
(1)      Ο κανονισμός (ΕΚ) αριθ. 2424/2001 του Συμβουλίου, της 6ης Δεκεμβρίου 2001, σχετικά
         με την ανάπτυξη του Συστήματος Πληροφοριών Σένγκεν δεύτερης γενιάς (SIS II) 2, και η
         απόφαση 2001/886/ΔΕΥ του Συμβουλίου 3 συνιστούν τη νομική βάση που απαιτείται
         προκειμένου να καταστεί δυνατή η εγγραφή, στον προϋπολογισμό της Ευρωπαϊκής
         Ένωσης, των αναγκαίων πιστώσεων για την ανάπτυξη του SIS II, καθώς και η εκτέλεση
         αυτού του μέρους του προϋπολογισμού. Τόσο η απόφαση 2001/886/ΔΕΥ όσο και ο
         κανονισμός (ΕΚ) αριθ. 2424/2001 λήγουν στις 31 Δεκεμβρίου 2006.
1
        Γνώμη του Ευρωπαϊκού Κοινοβουλίου της …. (δεν έχει ακόμα δημοσιευθεί στην Επίσημη
        Εφημερίδα).
2
        ΕΕ L 328 της 13.12.2001, σ. 4.
3
        ΕΕ L 328 της 13.12.2001, σ. 1.
 ---pagebreak--- 30.12.2006          EL          Επίσημη Εφημερίδα της Ευρωπαϊκής Ένωσης                    L 411/79
(2)       Η ανάπτυξη του SIS II θα απαιτήσει μεγαλύτερο χρονικό διάστημα από αυτό που είχε
          αρχικά προβλεφθεί και απαιτεί να είναι διαθέσιμες οι πιστώσεις πέραν από τις 31
          Δεκεμβρίου 2006.
(3)       Κατά συνέπεια, είναι αναγκαίο να παραταθεί η περίοδος ισχύος της απόφασης
          2001/886/ΔΕΥ κατά τρόπο ώστε η Επιτροπή να μπορέσει να εκτελέσει τον
          προϋπολογισμό μετά το 2006 προκειμένου να ολοκληρωθεί το σχέδιο ανάπτυξης του SIS
          II, συμπεριλαμβανομένης της δημιουργίας της δομής επικοινωνίας.
(4)       Τα συμπεράσματα του Συμβουλίου της 29ης Απριλίου 2004 ορίζουν ότι, για τη φάση
          ανάπτυξης του SIS II, το κεντρικό τμήμα του SIS II θα εγκατασταθεί στη Γαλλάι και η
          εφεδρική κεντρική μονάδα θα εγκατασταθεί στην Αυστρία, με την επιφύλαξη ορισμένων
          διευθετήσεων οι οποίες θα είναι αναγκαίες προτού ο χώρος καταστεί επιχειρησιακός. Την
          επιχειρησιακή διαχείριση και την ευθύνη για τις επαφές με την Επιτροπή για τον εκάστοτε
          χώρο εγκατάστασης φέρουν αντίστοιχα η Γαλλία και η Αυστρία.
(5)       Είναι επίσης αναγκαίο να ανατεθεί στην Επιτροπή η ευθύνη για την προετοιμασία της
          τεχνικής ενσωμάτωσης στο SIS II, ιδίως των κρατών μελών που προσχώρησαν στην
          Ευρωπαϊκή Ένωση το 2004.
(6)       Κατά συνέπεια, θα πρέπει να τροποποιηθεί αναλόγως η απόφαση 2001/886/ΔΕΥ.
(7)       Η παρούσα απόφαση ισχύει υπό την επιφύλαξη της θέσπισης των νομοθετικών πράξεων
          για τη δημιουργία, τη λειτουργία και τη χρήση του SIS II.
(8)       Το Ηνωμένο Βασίλειο συμμετέχει στην παρούσα απόφαση σύμφωνα με το άρθρο 5 του
          Πρωτοκόλλου για την ενσωμάτωση του κεκτημένου του Σένγκεν στο πλαίσιο της
          Ευρωπαϊκής Ένωσης που προσαρτάται στη Συνθήκη για την Ευρωπαϊκή Ένωση και στη
          Συνθήκη για την ίδρυση της Ευρωπαϊκής Κοινότητας, και με το άρθρο 8, παράγραφος 2,
          της απόφασης 2000/365/ΕΚ του Συμβουλίου, της 29ης Mαΐου 2000, σχετικά με το αίτημα
          του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει
          σε ορισμένες από τις διατάξεις του κεκτημένου του Σένγκεν 1.
(9)       Η Ιρλανδία συμμετέχει στην παρούσα απόφαση σύμφωνα με το άρθρο 5 του
          Πρωτοκόλλου για την ενσωμάτωση του κεκτημένου του Σένγκεν στο πλαίσιο της
          Ευρωπαϊκής Ένωσης που προσαρτάται στη Συνθήκη για την Ευρωπαϊκή Ένωση και στη
          Συνθήκη για την ίδρυση της Ευρωπαϊκής Κοινότητας, και με τα άρθρα 5, παράγραφος 1
1
        ΕΕ L 131 της 1.6.2000, σ. 43.
 ---pagebreak--- L 411/80           EL          Επίσημη Εφημερίδα της Ευρωπαϊκής Ένωσης                  30.12.2006
         και 6, παράγραφος 2 της απόφασης 2002/192/EΚ του Συμβουλίου, της 28ης Φεβρουαρίου
         2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις
         του κεκτημένου Σένγκεν 1.
(10)     Όσον αφορά την Ισλανδία και τη Νορβηγία, η παρούσα απόφαση αποτελεί περαιτέρω
         ανάπτυξη των διατάξεων του κεκτημένου Σένγκεν, κατά την έννοια της συμφωνίας που
         έχει συναφθεί από το Συμβούλιο της Ευρωπαϊκής Ένωσης και τη Δημοκρατία της
         Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς
         τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν 2,
         που υπάγεται στον τομέα που αναφέρεται στο άρθρο 1, σημείο Ζ της απόφασης
         1999/437/EΚτου Συμβουλίου, της 17ης Μαΐου 1999, σχετικά με ορισμένες λεπτομέρειες
         εφαρμογής της συμφωνίας αυτής 3.
(11)     Όσον αφορά την Ελβετία, η παρούσα απόφαση αποτελεί ανάπτυξη των διατάξεων του
         κεκτημένου του Σένγκεν κατά την έννοια της συμφωνίας που υπογράφηκε από την
         Ευρωπαϊκή Ένωση, την Ευρωπαϊκή Κοινότητα και την Ελβετική Συνομοσπονδία σχετικά
         με τη σύνδεση της Ελβετικής Συνομοσπονδίας προς την υλοποίηση, την εφαρμογή και την
         ανάπτυξη του κεκτημένου του Σένγκεν, που υπάγεται στον τομέα που αναφέρεται στο
         άρθρο 1, σημείο Ζ της απόφασης 1999/437/EΚ του Συμβουλίου σε συνδυασμό με το
         άρθρο 4, παράγραφος 1 της απόφασης 2004/849/ΕΚ του Συμβουλίου για την υπογραφή, εξ
         ονόματος της Ευρωπαϊκής Ένωσης και την προσωρινή εφαρμογή ορισμένων διατάξεων
         της συμφωνίας αυτής 4,
ΑΠΟΦΑΣΙΖΕΙ:
                                              Άρθρο 1
Η απόφαση 2001/886/ΔΕΥ τροποποιείται ως εξής:
1.       Στο άρθρο 2 προστίθεται η ακόλουθη πρόταση:
         «Η ανάπτυξη περιλαμβάνει την προετοιμασία της τεχνικής ενσωμάτωσης στο SIS II, ιδίως
         για τα κράτη μέλη που προσχώρησαν στην Ευρωπαϊκή Ένωση το 2004.»
1
        ΕΕ L 64 της 7.3.2002, σ. 20.
2
        ΕΕ L 176 της 10.7.1999, σ. 36.
3
        ΕΕ L 176 της 10.7.1999, σ. 31.
4
        ΕΕ L 368 της 15.12.2004, σ. 26.
 ---pagebreak--- 30.12.2006        EL          Επίσημη Εφημερίδα της Ευρωπαϊκής Ένωσης                   L 411/81
2.       Παρεμβάλλεται το ακόλουθο άρθρο:
         «Άρθρο 4Α
         1.   Με την επιφύλαξη της ευθύνης της Επιτροπής για την ανάπτυξη του SIS II, η
              κεντρική μονάδα του SIS II εγκαθίσταται στο Στρασβούργο (Γαλλία) και η εφεδρική
              κεντρική μονάδα στο Sankt Johann im Pongau (Αυστρία) κατά την ανάπτυξη του
              συστήματος.
         2.   Η Γαλλία και η Αυστρία παρέχουν την κατάλληλη υποδομή και τα μέσα για την
              υποδοχή, αντίστοιχα, της κεντρικής μονάδας και της εφεδρικής κεντρικής μονάδας
              του SIS II κατά την ανάπτυξη του συστήματος.
         3.   Η εθνική αρχή που παρέχει την υποδομή και τα μέσα που αναφέρονται στην
              παράγραφο 2 μπορεί να λάβει κοινοτική επιχορήγηση για την προετοιμασία και τη
              συντήρηση του τόπου εγκατάστασης ή για την παροχή άλλων υπηρεσιών αναγκαίων
              για την υποδοχή του SIS II κατά την ανάπτυξή του.»
3.       Στο άρθρο 7, η δεύτερη παράγραφος αντικαθίσταται από το ακόλουθο κείμενο:
         «Η παρούσα απόφαση λήγει στις 31 Δεκεμβρίου 2008».
                                             Άρθρο 2
Η παρούσα απόφαση παράγει αποτελέσματα από την επομένη της δημοσιεύσεώς της στην Επίσημη
Εφημερίδα της Ευρωπαϊκής Ένωσης.
Βρυξέλλες, 21 Δεκεμβρίου 2006.
                                           Για το Συμβούλιο
                                           Ο Πρόεδρος
                                           J. KORKEAOJA


title: Αποφαση της Eυρωπαϊκης Kεντρικης Tραπεζας της 22ας Απριλίου 2004 σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις συμμετέχουσες εθνικές κεντρικές τράπεζες (EΚΤ/2004/6)

text:
               9.6.2004

               EL

               Επίσημη Εφημερίδα της Ευρωπαϊκής Ένωσης

               L 205/7

      ΑΠΟΦΑΣΗ ΤΗΣ EΥΡΩΠΑΪΚΗΣ KΕΝΤΡΙΚΗΣ TΡΑΠΕΖΑΣ

   της 22ας Απριλίου 2004
   σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις συμμετέχουσες εθνικές κεντρικές τράπεζες
   (EΚΤ/2004/6)
   (2004/503/EK)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 28.3,
   Εκτιμώντας τα ακόλουθα:

               (1)

               Η απόφαση ΕΚΤ/2003/18, της 18ης Δεκεμβρίου 2003, σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις συμμετέχουσες εθνικές κεντρικές τράπεζες (1), καθόρισε πώς και σε ποια έκταση οι εθνικές κεντρικές τράπεζες (ΕθνΚΤ) των κρατών μελών που έχουν υιοθετήσει το ευρώ (εφεξής «συμμετέχουσες ΕθνΚΤ») όφειλαν να καταβάλουν το κεφάλαιο της Ευρωπαϊκής Κεντρικής Τράπεζας (ΕΚΤ) την 1η Ιανουαρίου 2004.

               (2)

               Ενόψει της προσχώρησης της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση, καθώς και του γεγονότος ότι οι αντίστοιχες ΕθνΚΤ αυτών καθίστανται μέρος του Ευρωπαϊκού Συστήματος Κεντρικών Τραπεζών (ΕΣΚΤ) την 1η Μαΐου 2004, η απόφαση ΕΚΤ/2004/5, της 22ας Απριλίου 2004, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (2), καθορίζει, με ισχύ από 1ης Μαΐου 2004, τις σταθμίσεις που αποδίδονται στις συμμετέχουσες ΕθνΚΤ στην κλείδα κατανομής για την εγγραφή στο αυξημένο κεφάλαιο της ΕΚΤ (εφεξής «σταθμίσεις στην κλείδα κατανομής» και «κλείδα κατανομής» αντίστοιχα).

               (3)

               Το εγγεγραμμένο κεφάλαιο της ΕΚΤ θα ανέρχεται σε 5 564 669 247,19 ευρώ από την 1η Μαΐου 2004.

               (4)

               Η διευρυμένη κλείδα κατανομής απαιτεί την έκδοση νέας απόφασης της ΕΚΤ που να καταργεί, από την 1η Μαΐου 2004, την απόφαση ΕΚΤ/2003/18 και να καθορίζει πώς και σε ποια έκταση οι συμμετέχουσες ΕθνΚΤ θα πρέπει να καταβάλουν το κεφάλαιο της ΕΚΤ την 1η Μαΐου 2004,

         ΑΠΟΦΑΣΙΖΕΙ:
   Άρθρο 1
   Ύψος και τρόπος καταβολής κεφαλαίου
   Κάθε συμμετέχουσα ΕθνΚΤ καταβάλλει ολοσχερώς την εγγραφή της στο κεφάλαιο της ΕΚΤ την 1η Μαΐου 2004. Συνεπώς, λαμβανομένων υπόψη των σταθμίσεων στην κλείδα κατανομής που περιγράφονται στο άρθρο 2 της απόφασης ΕΚΤ/2004/5, κάθε συμμετέχουσα ΕθνΚΤ καταβάλλει την 1η Μαΐου 2004 το ποσό που αναγράφεται παραπλεύρως της επωνυμίας της στον πίνακα που ακολουθεί:

               Συμμετέχουσα ΕθνΚΤ (σε ευρώ)

               Nationale Bank van België/Banque Nationale de Belgique

               141 910 195,14

               Deutsche Bundesbank

               1 176 170 750,76

               Τράπεζα της Ελλάδος

               105 584 034,30

               Banco de España

               432 697 551,32

               Banque de France

               827 533 093,09

               Central Bank and Financial Services Authority of Ireland

               51 300 685,79

               Banca d’Italia

               726 278 371,47

               Banque centrale du Luxembourg

               8 725 401,38

               De Nederlandsche Bank

               222 336 359,77

               Oesterreichische Nationalbank

               115 745 120,34

               Banco de Portugal

               98 233 106,22

               Suomen Pankki

               71 711 892,59

         Άρθρο 2
   Αναπροσαρμογή καταβεβλημένου κεφαλαίου
   Κάθε συμμετέχουσα ΕθνΚΤ έχει ήδη καταβάλει το μερίδιο συμμετοχής της στο εγγεγραμμένο κεφάλαιο της ΕΚΤ, ως είχε έως την 30ή Απριλίου 2004, βάσει της απόφασης ΕΚΤ/2003/18. Λαμβανομένου υπόψη του γεγονότος αυτού, και ανάλογα με την περίπτωση, είτε η συμμετέχουσα ΕθνΚΤ μεταβιβάζει ένα συμπληρωματικό ποσό στην ΕΚΤ, είτε η ΕΚΤ μεταβιβάζει ένα ποσό στη συμμετέχουσα ΕθνΚΤ, προκειμένου να προκύψουν τα ποσά που αναγράφονται στον πίνακα του άρθρου 1. Οι μεταβιβάσεις αυτές πραγματοποιούνται σύμφωνα με τις λεπτομερείς διατάξεις που καθορίζονται στην απόφαση ΕΚΤ/2004/7, της 22ας Απριλίου 2004, σχετικά με τη θέσπιση των λεπτομερών διατάξεων για τις μεταβιβάσεις μεριδίων κεφαλαίου της Ευρωπαϊκής Κεντρικής Τράπεζας μεταξύ των εθνικών κεντρικών τραπεζών και για την αναπροσαρμογή του καταβεβλημένου κεφαλαίου (3).
   Άρθρο 3
   Τελικές διατάξεις
   1.   Η παρούσα απόφαση αρχίζει να ισχύει στις 23 Απριλίου 2004.
   2.   H απόφαση ΕΚΤ/2003/18 καταργείται από την 1η Μαΐου 2004.

      Φρανκφούρτη, 22 Απριλίου 2004.

            Ο πρόεδρος της ΕΚΤ

         Jean-Claude TRICHET

      (1)  ΕΕ L 9 της 15.1.2004, σ. 29.

      (2)  Βλέπε σελίδα 5 της παρούσας Επίσημης Εφημερίδας.

      (3)  Βλέπε σελίδα 9 της παρούσας Επίσημης Εφημερίδας.